ओडिशा में कोरोना वायरस के 1480 नए केस, 14 और मरीजों की मौत
ओडिशा में 1480 और लोगों के कोरोना वायरस से संक्रमित पाए जाने के बाद राज्य में सोमवार को कोविड​​-19 के कुल मामले बढ़कर 2,82,695 हो गए, जबकि 14 नई मौतें होने से तटीय राज्य में मृतकों की संख्या 1,259 तक पहुंच गई।
भुवनेश्वर: ओडिशा में 1480 और लोगों के कोरोना वायरस से संक्रमित पाए जाने के बाद राज्य में सोमवार को कोविड​​-19 के कुल मामले बढ़कर 2,82,695 हो गए, जबकि 14 नई मौतें होने से तटीय राज्य में मृतकों की संख्या 1,259 तक पहुंच गई। स्वास्थ्य विभाग के एक अधिकारी ने यह जानकारी दी। उन्होंने बताया कि 1,480 नए मामलों में से 858 विभिन्न पृथक-वास केंद्रों से आए हैं और बाकी का पता संपर्क पहचान के दौरान लगा। अंगुल में सबसे अधिक 141 नए मामले सामने आए, उसके बाद मयूरभंज में 113 और खुर्दा में 110 मामले सामने आए। स्वास्थ्य विभाग ने ट्विटर पर कहा, ‘‘अस्पतालों में इलाज के दौरान कोविड-19 के 14 रोगियों के निधन की दुखद सूचना है।’’ अधिकारी ने कहा कि संक्रमण के कारण खुर्दा में तीन मरीजों, क्योंझर, मयूरभंज, नुआपाड़ा और सुंदरगढ़ में दो-दो और बारगढ़, गंजाम और संबलपुर में एक-एक मरीज की मौत हुई है। ओडिशा में वर्तमान में 17,281 मरीजों का इलाज चल रहा है, जबकि 2,64,102 लोग अब तक ठीक हो चुके हैं। राज्य में अब तक 43.54 लाख से अधिक नमूनों की जांच हो चुकी है। वहीं, अगर पूरे देश का बात करें तो कोरोना वायरस को लेकर केंद्रीय स्वास्थ्य मंत्रालय की तरफ से सोमवार सुबह जो आंकड़े जारी हुए हैं वे कुछ राहत देने वाले हैं। स्वास्थ्य मंत्रालय के आंकड़ों के मुताबिक पिछले 24 घंटों में आए कोरोना वायरस के नए मामले रोजाना आने वाले मामलों में 3 महीने में सबसे कम हैं।कोरोना से होने वाली मौतों के आंकड़े में भी कमी देखने को मिली है और रोजाना होने वाली मौतों का आंकड़ा 500 के नीचे आ गया है। देश में कोरोना के एक्टिव केस लगातार कम हो रहे हैं और रिकवरी की दर लगातार बढ़ रही है। स्वास्थ्य मंत्रालय के आंकड़ों के मुताबिक पिछले 24 घंटों के दौरान देशभर में कोरोना वायरस के 45148 नए मामले सामने आए हैं, जो 22 जुलाई के बाद दर्ज किए गए सबसे कम रोजाना मामले हैं।देश में कोरोना वायरस के कुल केस बढ़कर 79,09,959 तक पहुंच गया है। हालांकि, इसमें अधिकतर संख्या ठीक हो चुके लोगों की है। केंद्रीय स्वास्थ्य मंत्रालय के मुताबिक सोमवार सुबह तक देशभर में कोरोना वायरस से ठीक हो चुके मामलों का कुल आंकड़ा 71,37,228 दर्ज किया गया है। स्वास्थ्य मंत्रालय के मुताबिक पिछले 24 घंटों के दौरान देशभर में कोरोना वायरस से 59105 लोग ठीक हुए हैं। देश में कोरोना वायरस की रिकवरी की दर बढ़कर 90.23 प्रतिशत हो गई है।देश में कोरोना वायरस से लोग अब तेजी से ठीक होने लगे हैं और नए मामले कम आ रहे हैं और यही वजह है कि देश में कोरोना वायरस के एक्टिव मामलों का ग्राफ लगातार नीचे आ रहा है। पिछले 24 घंटों के दौरान देशभर में कोरोना वायरस के एक्टिव मामलों में 14437 की कमी आई है और अब देश में सिर्फ 653717 एक्टिव कोरोना केस बचे हैं जो देश में अबतक आ चुके कुल कोरोना वायरस मामलों का 8.26 प्रतिशत है।